**A büntetés-végrehajtás országos parancsnokának**

**88/2015. (XII. 16.) OP**

**s z a k u t a s í t á s a**

***a fogvatartottakra vonatkozó többletinformáció adatmező vezetéséről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvényben és a büntetés-végrehajtási szervezetről szóló 1995. évi CVII. törvényben meghatározott fogvatartotti nyilvántartási feladatok végrehajtása érdekében – kiadom a következő szakutasítást.

1. A szakutasítás hatálya a büntetés-végrehajtási szervezet személyi állományára terjed ki.
2. Az egyes fogvatartottak esetében a döntések előkészítése érdekében szükségesek olyan többletinformációk, amelyek az általánosan nyilvántartási adatokon túl a bv. szerv rendjének, biztonságának fenntartása és a megfelelő szintű szakmai tevékenység elősegítése érdekében releváns információt tartalmaznak.
3. A fogvatartotti alapnyilvántartás többletinformáció adatmezőbe történő bejegyzési szempont, ha a fogvatartott
4. kiemelkedő bűncselekmény résztvevője,
5. bűnszervezet, vagy bűnszövetség tagja,
6. fogva tartása alatt a bv. szerv területén, vagy ideiglenes intézetelhagyása során újabb bűncselekményt, szabálysértést követett el,
7. bv. szerv területéről, vagy hatóság őrizetéből megszökött, illetve szökést kísérelt meg,
8. fogvatartott társaitól veszélyeztetett lehet,
9. a Magyar Honvédség, a rendőrség, az Országgyűlési Őrség, a büntetés-végrehajtási szervezet, a hivatásos katasztrófavédelmi szerv, a polgári nemzetbiztonsági szolgálatok, valamint a Nemzeti Adó- és Vámhivatal hivatásos állományú tagja volt,
10. igazságszolgáltatásban, közigazgatásban tisztséget töltött be,
11. közismert személy, vagy büntetőügye nagy médianyilvánosságot kapott,
12. a bv. szerv területén rendkívüli esemény okozója, vagy részvevője volt,
13. öngyilkossági szempontból veszélyeztetett,
14. biztonsági elkülönítését, vagy állandó mozgáskorlátozását rendelik el,
15. egyéni kezelési utasítással rendelkezik,
16. egészségügyi szempontból kiemelt figyelmet érdemel.
17. A többletinformációs adatmezőbe történő rögzítés során, a bejegyzés alapjául szolgáló hiteles adatot, információt lehetőleg a hatóság és az iktatási szám megjelölésével kell feltüntetni. Amennyiben az adat nem került megerősítésre, jelölni kell, hogy "nem megerősített információ".
18. A többletinformációs adatmezőbe tartalma szerint rögzítendő, de nem megerősített adatokat tartalmazó (hatóságtól, vagy személytől érkezett szóbeli, illetve telefonos) megkeresésről írásos jelentést kell készíteni (pontos időpont, telefonszám, bejelentő adatai), melyet a közvetlen szolgálati elöljárónak kell továbbítani. Az adat nem ellenőrzött jellegére a jelentésben utalni kell.
19. A többletinformációs adatmezőbe történt bejegyzést a lényeges tények, adatok, körülmények (pl. helyszín, időpont, feljelentés megtétele) feltüntetésével kell megtenni. Az öngyilkosság kísérlet esetén annak okát és eszközét rögzíteni kell.
20. Ha az adat a minősített adat védelméről szóló 2009. évi CLV. törvény (a továbbiakban: Mavtv.) 5. § szerint minősített adat (szigorúan titkos, titkos, bizalmas, korlátozott terjesztésű), vagy a Mavtv. 6. § szerint minősítendő adatok körébe tartozhat, azt a többletinformációs adatmezőbe, illetve fogvatartotti alapnyilvántartás egyéb részébe nem lehet feltüntetni. Ilyen esetben az adattal kapcsolatban a Mavtv., a Nemzeti Biztonsági Felügyelet működésének, valamint a minősített adat kezelésének rendjéről szóló 90/2010. (III.26.) Korm. rendeletben meghatározott szabályok szerint kell eljárni.
21. Amennyiben a többletinformációs adatmezőbe történt bejegyzést követően olyan tény, körülmény válik ismertté, amely a bejegyzett adat felhasználásának indokoltságát fenntartja, megerősíti, vagy megszünteti (pl. nem nyert bizonyítást az adat, a körülmények utólagos megváltozása, hatóság eljárásának befejezése), ezt az eredeti bejegyzésre hivatkozással rögzíteni kell. Amennyiben az adat felhasználásának indoka megszűnt, későbbi ügyintézés során azt figyelembe venni nem lehet.
22. Amennyiben a személyi állomány többletinformáció bejegyzésre jogosult tagjának a 3. pontban megjelölt szempontok a fogvatartottal kapcsolatosan tudomására jutnak, köteles azt soron kívül a többletinformációs adatmezőbe felvezetni. A 3. pont m) alpontban szereplő esetben az egészségügyi adatvédelmi előírások betartása érdekében az egészségügyi szakterületet kell – soron kívül – értesíteni az adatrögzítés céljából.
23. A fogvatartott mutatókartonjára, munkáltatási könyvére, munkáltatási engedélyére kerüljön piros színnel jelölve dátummal és aláírással, amennyiben többletinformációval rendelkezik. Ez a jelölés utal a fogvatartotti alapnyilvántartásban található bejegyzésre. Amennyiben a többletinformáció már nem aktuális, a fent leírt okmányokon történt jelölés szintén kerüljön felülvizsgálatra.
24. A személyi állomány többletinformáció bejegyzésére nem jogosult tagja a tudomására jutott információt köteles soron kívül továbbítani a szolgálai út betartásával elöljárójának.
25. A rögzített többletinformációkat indokolt esetben soron kívül, de legalább évente felül kell vizsgálni, és azokat csak alátámasztott indokkal lehet törölni, vagy fenntartani.
26. A fogvatartotti alapnyilvántartást használók számára a többletinformációs bejegyzések módosítás nélküli elérhetőségét lehetővé kell tenni.
27. A többletinformáció adatmezőbe történő bejegyzésre jogosultak körét a bv. szerv vezetője helyi intézkedésben szabályozza.
28. A bv. szervek a szakutasítás hatálybalépését követő 15 napon belül a helyi intézkedésüket kötelesek felülvizsgálni és jelen szakutasításnak megfelelően módosítani.
29. A szakutasítás a kiadás napján lép hatályba.
30. Hatályát veszti a fogvatartotti alrendszerben az egyes fogvatartottra vonatkozó adatbázis "többletinformáció" adatmező vezetésére kiadott 1-1/28/1999. (IK Bv. Mell. 5.) OP intézkedés

**Csóti András bv. altábornagy**